《寿少师蹇公》
明代·杨荣

岷峨郁苍苍，巴江浩洋洋。阴阳二气互流荡，精英翕聚生贤良。

忆昔元祚衰，天造正冥昧。公生癸夘冬，适际真元会。

赋此英伟资，天意岂无待。一朝发轫登巍科，凤凰池上承恩波。

彩毫彤管日簪侍，禁密优游荣宠多。先皇首擢为冢宰，天下人物归权衡。

纲维百职肃仪表，调剂四海臻和平。伟哉金石操，挺矣松柏贞。

声名满夷夏，事业垂汗青。四朝历仕荷深眷，两扶红日升霄汉。

经纶邦国运嘉谟，耿耿忠勤不知倦。从容职寅亮，秉轴居庙堂。

元化属参赞，斟酌随低昂。皇穹锡佑在元老，年踰七帙愈康强。

禁城梅玉清香吐，绮席弘开具尊俎。葱葱瑞气满华堂，煜煜斑衣膝前舞。

称觞献寿来群仙，锦袍玉带光相连。共誇天地产良佐，柱石邦家非偶然。

嵩岳昔降神，生彼甫与申。诗人发歌咏，简册犹昭陈。

况今圣皇位宸极，不比周宣更化新。盛世光岳气完厚，鹤发庞眉多缙绅。

仰止岷峨峰，崔嵬彩云里。盼彼巴江流，悠悠去无已。

为公歌此度遐龄，坐阅升平介繁祉。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。